Kamal Qureshi (SF), 2002-10-31:
Jeg vil da også gerne benytte lejligheden til at takke for en god debat og også takke for modtagelsen af debatten fra sundhedsministeren.
Jeg kan i hvert fald konstatere, at der er enighed fra alle sider i Folketinget om problemerne og problemernes omfang.
Vi er også enige om, at der er behov for tiltag, men vi afventer handling fra regeringen.
Debatten i dag har jo ikke ligefrem bestået af store konkrete oplæg eller ideer fra regeringens side med hensyn til, hvad man konkret vil.
O.k., det er fair nok; det kan jeg godt leve med, men der er jo altså ikke nogen tvivl om, at vi i dag på et eller andet plan har forpligtet hinanden på, at vi vil holde øje med det her område, og vi vil holde øje med regeringens handling og konkrete tiltag på området.
Jeg synes et eller andet sted, at der på nogle områder blev lagt op til, at man fra regeringens side prøver at fralægge sig ansvaret og sige, at alle tiltagene skal foregå ude i amterne, og at det er amterne, der har ansvaret for sundhedstiltag.
Det synes jeg hænger meget dårligt sammen med, at regeringen jo på andre områder mener, at der skal laves nogle centrale tiltag, fordi amterne ikke er gode nok til at påtage sig nogle af de opgaver, som de med rette bør løfte.
Derfor vil jeg da ligesom prøve at fastholde regeringen på, at det altså er regeringen, der på et eller andet plan har ansvaret for en del af den overordnede sundhedspolitiske prioritering.
Jeg vil også gerne allerede her påpege - og det er næppe nogen hemmelighed for folk - at vi også fra SF's side vil lægge op til, at vi opprioriterer de unge.
Men vi lægger i hvert fald op til, at vi bliver nødt til at kigge på de unge, og der har vi altså behov for en effektiv myndiggørelse af de unge, sådan at de har mulighed for at vælge en masse af de produkter fra, som er skadelige.
Jeg vil f.eks. trække et af dem frem, nemlig disse her ready to drink-sodavand, som giver indtryk af bare at være sodavand.
De bliver markedsført som sodavand, de bliver stillet frem sammen med sodavand og slik, men de har en alkoholprocent, der nærmer sig guldøls.
Det er et problem, fordi det på et eller andet plan ikke giver de unge en reel indsigt i, hvad det er for et valg, de træffer, når de drikker de her sodavand.
I det øjeblik vi på et eller andet plan får de her produkter til at se ud som det, de er,
Det samme gælder tobaksforbruget.
Vi bliver også nødt til at gøre noget for at få tobaksforbruget ned.
Det sidste er, at der skal være bedre sammenhæng imellem de sundhedsfremmende og sundhedsforebyggende tiltag, der foregår ude i kommunerne og amterne, og det synes jeg også man fra regeringens og ministeriets side bør kigge på.
Jeg vil sige, at jeg egentlig er lidt ærgerlig over, at ministeren allerede fra starten afviser, at man kan lave de her forkromede sundhedsforebyggende eller sundhedsfremmende tiltag eller forlig herindefra.
Jeg kan ikke forstå, hvorfor
det er en så fremmed tanke, når man rent faktisk har gjort det på behandlingsområdet, hvor man er gået ind og netop har indgået et forlig, hvor man har afsat 1,5 mia. kr. til at gå ind specifikt og tage sig af et bestemt område.
Så kunne man jo passende også sige: O.k., her er et område, hvor vi alle sammen er enige om, at der er brug for et løft.
Skal der pumpes nogle penge i det i en kort periode for at få sat nogle ting i gang, som efterfølgende kan følges op med mere uforpligtende aftaler parterne imellem, og som ikke nødvendigvis inkluderer økonomien?
Jeg er lidt ærgerlig over, at man afviser, at det kan komme på tale, for det er jo reelt set noget af det, man har gjort for nogle år tilbage på behandlingsområdet, hvor man sagde: Jamen det nytter ikke noget at sætte en masse penge af, for det er det lange seje træk, det er uddannelser og alt muligt andet, der skal til.
Og der har det jo vist sig, at kan man gå ind og pumpe nogle penge ind i et bestemt område, jamen så kan man gå ind og rette det område, men selvfølgelig med risiko for en skævvridning til skade for andre områder.
Det kunne jeg egentlig godt tænke mig i hvert fald at følge op på selv og så se, om vi ikke måske, når tiden er moden til det, kunne tage en grundig drøftelse af det.